Luister: Nog fondse nodig om driejarige se lewe te redhttps://rak2.spens.co.za/radio/2016/imke-fietsry-2016-07-19.mp3 Wikus Olivier, Ilona Geldenhuys en Frank Pretorius in Pretoria (Foto: Maroela Media) Weldoeners van dwarsoor die land het reeds hul harte en beursies vir Darius en Ilona Geldenhuys van Tzaneen in Limpopo oopgemaak, maar die gesin het nog nie genoeg geld ingesamel om hul driejarige dogtertjie se lewe te red nie. Die Geldenhuys-gesin het slegs ŉ paar dae oor om nog meer as R2 miljoen in te samel sodat Imke spesiale kankerbehandeling by die Memorial Sloan Kettering-kankersentrum in New York kan kry. Die gesin het vroeër in ŉ onderhoud met Maroela Media vertel hoe hul lewe handomkeer verander het nadat Imke in Februarie vanjaar met hoërisiko-neuroblastoom gediagnoseer is. Neuroblastoom is ŉ gewas wat hoofsaaklik voorkom by kinders jonger as vyf. Die gewas groei op hul niere en versprei na ander weefsel in die liggaam. Foto: Maroela Media Ilona het Maandagoggend vertel die gesin is aangedaan oor weldoeners se skenkings. “Ons het in so ŉ kort tydjie meer as R5 miljoen ingesamel. Vir ander belangrike kwessies sukkel mens dikwels om tot R100 000 in te samel, maar mense van dwarsoor die land het net ingespring om ons te help,” het sy gesê. Die gesin het egter nog meer as R2 miljoen nodig sodat Imke die spesiale behandeling in New York kan kry. Die behandeling, immunoterapie, behels behandeling waartydens die liggaam se eie immuunstelsel versterk word om teen die kanker te baklei. “Dié soort behandeling is nog nie in Suid-Afrika beskikbaar nie en dit is onbekostigbaar om die behandeling hierheen te bring. Ons het baie navorsing gedoen om te sien waar sy die grootste kanse om oorlewing gaan hê en dit is hoe ons op die Memorial Sloan Kettering-kankersentrum afgekom het,” het Ilona gesê. Wikus Olivier en Frank Pretorius, die duo wat met hul fietse gaan ry van Pretoria na Tzaneen (Foto: Maroela Media) Verskeie projekte word landswyd gehou om nou fondse vir dié operasie in te samel. Die organisasie DebtSafe het Maandagoggend ook op hul fietse gespring om die pad tussen Pretoria en Tzaneen aan te durf om fondse langs die pad in te samel. “As jy dink aan al die pyn wat klein Imke moet verduur, is die bietjie spierpyn wat ons gaan hê deur te trap, niks nie,” het Wikus Olivier, wat saam met Frank Pretorius ry, gesê. “Ons wil almal nooi om haar te help en iets te gee. Die roete is ook simbolies, want dit simboliseer haar laaste reis tussen Pretoria en Tzaneen voordat ons glo sy gesond gaan word.” Vir meer inligting, besoek Imke se Facebook-blad. Jy kan ook kontak maak met Darius deur hom te bel by 076 618 8058 of ŉ e-pos te stuur na [email protected] Besoek ook die Gebede vir Imke Facebook-blad of besoek Curls for Imke vir meer inligting oor skenkings.